לוחמי הגטאות

**לוֹחֲמֵי־הַגֵּטָאוֹת** הוא קיבוץ בגליל המערבי, שהוקם בשנת 1949 על ידי ניצולי השואה, פרטיזנים ולוחמי הגטאות, ביניהם לוחמי מרד גטו ורשה יצחק צוקרמן וצביה לובטקין. בקיבוץ הוקם בית לוחמי הגטאות, המשמש כמוזיאון לתולדות השואה על שם יצחק קצנלסון.
## הקמת הקיבוץ
בקיבוץ נמצא בית קברות מהתקופה הפרסית, המזוהה עם האוכלוסייה הפיניקית המקומית. לפני הקמת היישוב התקיימו במקום המחנה הצבאי הבריטי סמריה (Sumeiriya) והכפר הערבי א-סומיריה.

הגרעין המייסד של לוחמי הגטאות הוקם ממספר קבוצות שהתגבשו ביגור, גינוסר ובית השיטה וכן חברים נוספים. תקופה מסוימת שהו בוולדהיים לפני שהתיישבו באתר הקיבוץ בין עכו לנהריה. בשנת 1948 הקצו מוסדות היישוב 3,600 דונם לקיבוץ, סמוך למחנה הצבאי הבריטי ובאדמות הכפר הערבי א-סומיריה.
ב-27 בינואר 1949 הוקם הקיבוץ.
ראשוני הקיבוץ עלו לקרקע בחודש פברואר 1949 והתיישבו במקצת מן מבנים נטושים בקצהו המזרחי של המחנה הבריטי. ב־18 באפריל 1949, יום אחד בטרם יום השנה השישי למרד גטו ורשה נערך במקום טקס ההתנחלות של הקיבוץ ובו גרעין של כמאתיים איש ניצולי שואה. לכבוד באי הטקס יזם יצחק צוקרמן תערוכת תמונות בשם: "כך היה – תמונות מהשואה והמרד".

טקס העלייה על הקרקע היה מהגדולים ביותר שהתקיימו לכבוד הקמת יישוב והשתתפו בו גם נציגים של ממשלת פולין. שטחי הקיבוץ השתרע על כ־4000 דונם, מהם 3500 לפלחה, 120 דונם לגן ירק, 40 דונם גפן ו־30 דונם בננות. באפריל 1950 הוקמה מועצה אזורית געתון אשר אליה שויך הקיבוץ. הקיבוץ התייחד בכך שחבריו היו מבוגרים לעומת יישובים אחרים וכן באחוז יחסית גבוה של חולים שלא היו מסוגלים לעבודה פיזית. כן התייחד הקיבוץ באחוז גבוה של משפחות מרובות ילדים. באביב 1950 הוחלט בישיבה משותפת של נציגי הקיבוץ ומזכירות הקיבוץ המאוחד על הקמת בית לוחמי הגטאות למורשת השואה והמרד ע"ש יצחק קצנלסון. טקס חנוכת המוזיאון, במשכנו הארעי, נערך ב־19 באפריל 1951.

שמו הראשון של הקיבוץ, כפי שנקבע על ידי קק"ל, היה אשר, על שם נחלת שבט אשר בה הוא שוכן. אנשי קק"ל התנגדו לקריאת היישוב על שם לוחמי הגטאות בטענה כי אין מדובר בשם עברי, זאת למרות דרישת חברי הקיבוץ לשינוי השם. לבסוף, בפברואר 1952, נעתרה ועדת השמות הממשלתית לבקשת הקיבוץ, אולם הציעה לחבריו כי עדיף לקרוא לקיבוץ בשם "מורדי הגטאות", תוך שהיא מותירה הבחירה לחברי המשק. באספת הקיבוץ הוחלט להעדיף ברוב קולות, אל מול מתנגד בודד, להעדיף את שמו הנוכחי של הקיבוץ. שמה הרשמי של האגודה השיתופית, "קיבוץ על־שם לוחמי הגטאות, קבוצת דרור להתיישבות שיתופית בע״מ" פורסם באופן רשמי ברשומות באפריל 1954.

חתימת הסכם השילומים עם גרמניה בשנת 1952 וזכאותם של חברי קיבוץ רבים לקבלת פיצויים אישיים, עוררו מתחים רבים בקיבוץ הצעיר. חלק מן החברים סירבו להגיש תביעה לפיצויים על אף זכאותם לכאורה. חברים אחרים ביקשו לקבל באופן אישי את הפיצויים אותם תבעו וסירבו להעבירם לקופת המשק. לאחר שהתקבלה החלטה המחייבת חברים להעביר פיצויים מגרמניה לקופת המשק, עזבו מספר משפחות את הקיבוץ.

בקיבוץ נמצא בית אוסף קופפרמן, המציג את עבודותיו של חבר הקיבוץ, זוכה פרס ישראל לציור – האמן משה קופפרמן וכמו כן תערוכות קשורות.כן פועלת בקיבוץ גלריה שנוסדה בשנת 1983 ביוזמת חבר הקיבוץ אבי הורביץ ז״ל ובתמיכתו ועידודו של קופפרמן. 

בתחילת שנות התשעים החל הקיבוץ תהליך של הפרטה, וב-2004 החליטה הנהלת הקיבוץ על הפרטה מלאה של השכר.

עד 2010 החזיק הקיבוץ את מפעל "טבעול" לייצור תחליפי בשר מן הצומח, עד שמכר אותו לאסם. בשנת 2019 החליטה הנהלת אסם להעביר את המפעל לקריית גת, והמעבר הושלם בשנת 2023.

בקיבוץ שוכן המשרד הראשי של עמותת כוונים אשר עוסקת בהכשרת צעירים בעלי מוגבלויות לחיים עצמאיים בקהילה.

## גלריה

קובץ:לוחמי הגטאות מגדל מים.jpg|מגדל המים בלוחמי הגטאות, מרץ 2023
קובץ:Aquaduct - amphi - Lochamey Hegetaot 2011.jpg|אמת עכו ליד הקיבוץ
קובץ:Lohamei HaGeta'ot.jpg|בתי מגורים בקיבוץ
קובץ:Lhagetaot.JPG|חדר האוכל בקיבוץ, בתכנון חברת הקיבוץ נעמי יודקובסקי
קובץ:LOCHAMEYHAGETAOT.jpg|אולם האכילה בחדר האוכל
קובץ:Kibbutz Lochamei Hagetaot Club 2014.jpg|מועדון וגלריה, בתכנון חברת הקיבוץ נעמי יודקובסקי
קובץ:Yellow chair on Ghetto Fighters junction calling for the return of abductees.jpg|כסא צהוב להחזרת החטופים שנבנה על ידי נוער לוחמי הגטאות בצומת הקיבוץ בכביש 4


## ראו גם
* פרס אוסקר הנדלר

## קישורים חיצוניים

* 
* על הקיבוץ, באתר מוזיאון לוחמי הגטאות
* לוחמי הגטאות, באתר הרשות לפיתוח הגליל
* 
* 
* מיכאל יעקובסון: סקירה על בניין חדר האוכל בקיבוץ לוחמי הגטאות בתכנון נעמי יודקובסקי, באתר 'חלון אחורי', 18.8.2014
* מיכאל יעקובסון: סיבוב בשלושה אתרי זיכרון בקיבוצים שיצרה דליה מאירי (טירת צבי, בית זרע, לוחמי הגטאות), באתר 'חלון אחורי', 15 בספטמבר 2025
* 
* בית ספר יסודי גוונים עין המפרץ
* 

## הערות שוליים

*
קטגוריה:פיניקים: מושבות
קטגוריה:יישובים שהוקמו ב-1949
קטגוריה:קיבוצים
קטגוריה:קיבוצים במחוז הצפון